《宛丘春日行》
清代·曹申吉

欲雨不雨春色深，青青嫩草俯墙阴。几树繁花开欲尽，一丛弱竹不成林。

竹影花光时映水，鸟飞未动声先起。忆向江边怨去年，却来湖上思千里。

湖上韶华正可怜，绕城春水尽渔船。鸥鹭自随云上下，楼台直共水沦涟。

堤上谁家新种柳，袅袅游丝纷左右。燕至欣逢上巳前，莺啼已过清明后。

上巳清明烟色浓，太皞陵畔数株松。宛丘自有西湖乐，梦里青峰三四重。

作者简介：曹申吉，别号澹余，清初大臣，安丘县城东关人。天资颖异，8岁即能下笔成文，17岁中举。1655年（顺治十二年）中进士后，选内翰林院庶吉士，1657年（顺治十四年）授国史院编修。